שבות יעקב

רבי יעקב בן יוסף רישר נולד בשנת ה"א ת"ל (1670) בערך, בפראג, ולמד שם בצעירותו. הוא כיהן ברבנות בקהילות שונות: פראג, אנסבך (בווריה), ורמייזא (גרמניה) ומץ (צרפת). תשובותיו, שנדפסו בספרו שבות יעקב, זכו לתפוצה מרובה. הוא נפטר בשנת ה"א תצ"ג (1733).

שו"ת שבות יעקב חלק ב סימן א

מכהן אחד חרד וירא את ה' שהוא זקן ושבע ימים קרוב לשמונים ומכח חולשת זקנו אינו יכול לעמוד כשנושא כפיו אי יכול לישא כפיו כשהוא יושב או סמוך או לא.

תשובה לכאורה נראה דלא ישא כפיו דהלא גרסינן בש"ס דסוטה דף ל"ח ע"א ת"ר כה תברכו בלשון הקודש תניא אידך כה תברכו בעמידה אתה אומר בעמידה או אינו אלא אפי' בישיבה נאמר כאן כה תברכו ונאמר להלן אלה יעמדו לברך מה להלן בעמידה אף כאן בעמיד' ר' נתן אומר אין צריך הרי הוא אומר לשרתו ולברך בשמו מה משרת בעמיד' אף מברך בעמידה ומשרת גופיה מנ"ל דכתיב לעמוד ולשרת ע"כ ובאמת צ"ע דלמה איצטריך הש"ס להביא האי פסוקא דפרשת שופטים דהלא בהאי פסוקא דפ' עקב גופא כתיב לעמוד לפני ה' לשרתו ולברך בשמו ובזית רענן פרש' עקב תירץ על זה וז"ל וי"ל דהוי אמינא דוקא לפני ה' כשמשמש לפני ולפנים צריך עמידה אבל במזבח בחוץ לא לכך יליף מלעמוד ולשרת עכ"ל וצ"ע לפ"ז בש"ס דזבחים דף כ"ג ע"ב דיושב מחלל עבודה מדהכתוב שינה בפרשת שופטים דכתיב העומדים שם לפני ה' ומאי מייתי מהתם הא כתיב לפני ה' משמע דוקא לפני ולפנים ולמה לא מייתי האי קרא דפרשת עקב ויש ליישב בדוחק ודו"ק ועיקר הקושיא של בעל זית רענן מעיקרא לא קשה מידי דהאי לעמוד לפני ה' דפ' עקב קאי אלפניו דכתיב לשאת את ארון ברית ה' דהיינו בכתף על זה קאמר לעמוד לפני ה' דהיינו שישאו את הארון שפנים יהיו מלפנים ולא דרך אחוריו וה"ט =והיינו טעמא= דהרמב"ם פ"ג /פ"ב/ מה' כלי מקדש ודו"ק וכתבו תוספות שם בד"ה הרי הוא אומר וז"ל ונראה לר"י כהן שבירך ברכת כהנים בישיבה לא עשה ולא כלום הואיל ואיתקש ברכה לשירו' וגבי שירות אמר בפ"ב דזבחים דיושב מחלל עבודה הלכך אף כאן צריך לחזור ולברך מעומד עכ"ל התוספות ולפ"ז היה נראה דאין נשיאות כפים כלל במיושב כי אם מעומד כמו בעבודה אפילו הוא אנוס מחמת זקנה או חולה שאין בו כח לעמוד דאפשר להתקיים ע"י אחרים איברא כד מעיינן שפיר בדברי הפוסקים לא נראה כן וז"ל הרמב"ם פי"ד מה' תפלה דין י"א כך למדו מפי השמועה ממשה רבינו ע"ה כה תברכו בעמידה כ"ה /כה/ תברכו בנשיאת כפים כה תברכו בלשון הקודש וכו' וכה תברכו בשם המפורש והוא שיהא במקדש כמו שאמרנו עכ"ל הרי דנראה מדבריו דפסק כת"ק דרבי נתן ובפ' ט"ו מה' תפלה דין ג' כתב וז"ל וכהן שהחליף דתו בין באונס בין בשגגה אע"פ שעשה תשובה אינו נושא כפיו לעולם שנאמ' לא יעלו כהני במות /הבמות/ וברכה כעבוד' עכ"ל וכיון דהרמב"ם פסק כר' נתן דאיתקש ברכה לעבודה א"כ אין צריך תו ללימוד דכה תברכו ואיך מזכה שטרו לבי תרי ותמיהא גדולה לכאורה דכל נושאי כליו של הרמב"ם לא הרגישו עליו בקושיא זו וכל האחרונים סתמו דבריהם ונ"ל פשוט ליישב דבריו בענין זה דהרמב"ם ס"ל דהא דאיתקש ברכה לשרות אסמכתא בעלמא היא ומוצ' דבריו הם מסוגיא דש"ס דתענית דף כ"ו ע"ב דאיתא שם דכ"ע מיהת שיכור אסור בנשיאת כפים מנא הני מילי אמר רבי יהושע בן לוי משום בר קפרא למה נסמכה פרשת כהן מברך לפרש' נזיר לומר לך מה נזיר אסור ביין אף כהן מברך אסור ביין מתקיף ליה אבוה דר' זירא ואמרי לה אושעיא בר זבדא אי מה נזיר אסור בחרצן אף כהן מברך אסור בחרצן אמר ר' יצחק אמר קרא לשרתו ולברך בשמו מה משרת מותר בחרצן אף כהן מברך מותר בחרצן אי מה משרת בעל מום לא אף כהן מברך בעל מום לא הא איתקש לנזיר ומה חזית דמקשת לקול' אקיש לחומרא אסמכת' נינהו מדרבנן ולקול' ע"כ מזה למד הרמב"ם דהאי הקישא אסמכת' בעלמא הוא ולהכי בפי"ד מה' תפילה שכתב הדין לישא כפיו במקדש בשם המפורש ושם משום כבוד השם רוצה לאסור בדעבד בישיבה אפילו מי שאינו יכול לעמוד מחמת אונס מש"ה אסמכהו אכה תברכו וכה עיכובא היא כמ"ש תו' בסוטה שם ד"ה ורבי יהודה אומר ע"ש אבל בגבולין אין לאסור בעמידה מהאי הקישא כיון דהוא אסמכתא בעלמא ולקולא אם לא שפשע במזיד ונשא כפיו מיושב והיה יכול לעמוד דאז מצד הסברא יש לאסור מכח האי אסמכת' ולהכי בפט"ו מה' תפלה גבי הימר /המיר/ לעבוד ככבים או שתוי וכה"ג שמצד הסברא יש לפסול אותו דברכה כעבודה ומה"ט כשחשיב הרמב"ם ששה דברים הפוסלים בנשיאת כפים לא חשיב ערל שמתו אחיו מחמת מילה וכן בעלי מומין שאין מסתכלין בהם וכן הזקן שהגיע להיות רותת ורועד כשהו' עומד וכן החולה כמו דקחשיב הרמב"ם פ"ז מה' עבודה דין י"ב לענין מומי כהנים לעבודה אף ע"ג דאיתקש לעבודה אלא ודאי דלא בכל ענין איתקש כיון דאסמכתא בעלמא הוא אלא היכא דמצד הסברא יש למנוע מלישא כפיו משא"כ באנוס שלא בעבירה כלל רק מחמת זקנה או חולה ובעובד כוכבים באונס או בשגגה דפסיל משום דהוי ליה ליהרג ואל יעבור וע"פ זה מיושב מה שמקשה הט"ז בסי' קכ"ח ס"ק כ"ז על הא דפסק שם דהטעם שמום פוסל בו משום שהעם מסתכלין בו ואם דש בעירו מותר תיפוק ליה דיהי' פסול משום דאיתקוש לעבוד' ע"ש אשתמטי' ליה סוגיא זו דתענית דאיתקש לנזיר לקולא דבעל מו' מותר כיון דאין לאסור מצד הסברא אם לא שהעם מסתכלין בו דאז יש לאסור מצד הסברא גם המ"א שם בס"ק צ"ד הבין דדוק' לקולא מקשינן ברכ' לשירות דמותר בחרצן ולא דק דהרי להדיא מבואר מדברי הרמב"ם פט"ו דאף להחמיר מקשינן ברכה לשירות אלא דעיקר כמ"ש דכיון דאסמכתא בעלמ' אין לאסור אלא היכא שמצד הסברא יש לאסור מה שאינו כן באוכל חרצן או בעל מום דלא קעביד מידי כל זה נ"ל ברור לדעת הרמב"ם וקצת ראיה לזה מהא דאית' שם בסוטה דף ל"ח ע"ב לענין המתברכים בעם שאחורי הכהנים שאינם בכלל ברכה היכי דאניסי מותר ה"ה לענין המברך אם הוא זקן או חולה שאינו יכול לעמוד יושב ומברך דהולכין להקל כיון שהוא רק אסמכתא ומדרבנן להקל שומעין ואל יתמה המתמה לומר איך אשמע להקל דבר דלא נראה בהדיא בדברי אחד מן הראשוני' והאחרוני' זה אינו דהא מלשון הט"ז שם סס"ק כ"ז משמע קצת כן שכתב וז"ל כגון יושב שיכול לעמוד עכ"ל משמע הא אין יכול לעמוד כגון זקן או חולה פודגר"א /פודגרא/ וכה"ג מודה וכן מבואר לענין תפלת י"ח כמבואר בסימן צ"ד בא"ח אף דתפל' היא במקום עבודה דקרבנות ומ"מ אם אפשר לו לעמוד על ידי סמיכה ודאי דעדיף מיושב גמור ועיין בח"מ סימן י"ז ובאורח חיים סימן קמ"א ובמ"א שם ס"ק ב' אבל לבטלו מנשיא' כפים לגמרי חלילה דהוא חומרא דאתי לידי קולא לבטלו מנשיאת כפים דעובר בשלש עשה לכן נ"ל פשוט דנושא כפיו בסמיכה או מיושב אם אי אפשר בענין אחר ואף ע"פ שאין ראיה לדבר זכר לדבר מיעקב כדכתיב ויתחזק ישראל וישב על המטה וגומר לברך את בניו ואין דנין אפשר משאי אפשר ויש' ברכה מאת ה' כנ"ל הק' יעקב.

שו"ת נודע ביהודה מהדורה קמא - אורח חיים סימן ה

להרב הנ"ל

ועל דבר הכהן שידיו מרתתות ואינו יכול להגביה ידיו, אם יכול לישא כפיו בלא נשיאת כפים. הנה מתחילה אני אומר אם מנהג מקומו שהכהנים אינם מכניסים ידיהם תחת הטלית. א"כ בלא"ה אי אפשר לו לברך ב"כ בלי נשיאת כפים שא"כ היה העם מסתכלים בו על השינוי הזה שכל הכהנים נושאים כפיהם וזה אינו נושא כפיו. דאלת"ה כהן שיש בידיו מומין למה לא יעלה לדוכן ואם משום שמסתכלין בו לא ישא כפיו למעלה. אלא ודאי שגם על שינוי הזה יסתכלו. ומזה ממילא נדחה סברא שכתב מעלתו שיעשה סמוכים ויוקשרו בכובע שבראשו ובהם יכניס ידיו שיהיו נשואות למעלה, שהרי אין לך שינוי גדול מזה ויסתכלו בו. ואם יאמר שיכניס ידיו למטה מהטלית ויכסה ידיו בטליתו זה אינו שאם כל הכהנים נושאים ידיהם מחוץ לטלית וזה יכסם בטליתו ג"כ יסתכלו על השינוי הזה. וכמבואר באו"ח סי' קכ"ח במג"א ס"ק מ"ה. ועכשיו נדבר בגוף הדין אף אם מנהג המקום לשלשל טליתיהם שאז אין חשש שיסתכלו. וכמבואר באו"ח שם. מ"מ נלע"ד שנשיאת כפים אפילו דיעבד היכא דאי אפשר ג"כ מעכב הדוכן וכשם שהעמידה מעכב אפילו בדיעבד כך נשיאת כפים. ובעל שבות יעקב חלק ב' סי' א' שגה בזה והיה סבור שהיקש דאיתקש ברכת כהנים לעבודה הוא רק אסמכתא גם לענין עמידה +/הגהות שכר טוב/ נ"ב עיין אבני נזר חאו"ח סי' ל"א, ועיין הגהות מהרש"ם לס' אורחות חיים סי' קכ"ח סי"א שמצא בפענח רזא פ' נשא שאין נשיאת הכפים עיקר המצוה רק הברכה.+ ולא כן הוא דלענין עמידה היקש גמור הוא. וכן מבואר בסמ"ג מ"ע מצוה כ'. וז"ל הסמ"ג ור' נתן נפקא ליה עמידה מדכתיב לעמוד ולשרת ולברך בשמו מקיש מברך למשרת לענין עמידה ודוקא לענין עמידה הוקשו אבל לא לפסול בעלי מום כו'. וגרסינן נמי התם במסכת תענית כו'. ומתרץ אסמכתא דרבנן היא ולקולא. משמע דאין זה היקש גמור אלא לענין עמידה הכתובה במקרא עכ"ל הסמ"ג. הרי דלענין עמידה היקש גמור הוא. וכן כתבו התוספות בסוף מנחות דף ק"ט ע"א בד"ה לא ישמשו במקדש כו' וז"ל שם בסוף הדיבור ותו אמרינן אי מה משרת בעל מום לא אף מברך בעל מום לא ת"ל לעמוד ולשרת לעמידה הקשיתיו ולא לדבר אחר עכ"ל התוס'. והשבות יעקב נעלם ממנו כל זה והיה סבור שכל עיקר היקש הזה הוא רק אסמכתא.

ומעתה הדבר פשוט שגם נשיאת כפים מעכב בדיעבד שהרי כחדא כללינהו הרמב"ם והש"ע. וז"ל הרמב"ם פי"ד מהלכות תפלה הלכה י"א כך למדו מפי השמועה ממשה רבינו ע"ה כה תברכו בעמידה כה תברכו בנשיאת כפים כה תברכו בלה"ק כה תברכו פנים נגד פנים כו' כה תברכו בשם המפורש והוא שיהיה במקדש עכ"ל הרמב"ם. וגם כאן שגה בעל שבות יעקב שגיאה רבה שהיה סבור שמה שסיים הרמב"ם והוא שהיה במקדש קאי אכולהו מילי שזכר הרמב"ם. אבל זה פשוט שזה קאי רק אדסמיך ליה כה תברכו בשם המפורש על זה התנה והוא שיהיה במקדש ודבר זה פשוט בסוגיא דסוטה דף ל"ח ע"א. ולכאורה באמת הדבר צריך טעם דבשלמא עמידה מעכב אפילו דיעבד מהיקשא דעבודה. אבל נשיאת כפים למה יעכב בדיעבד הרי לשאר דברים היקשא דעבודה אסמכתא הוא. י"ל משום דהלכה כת"ק דיליף ג"כ בג"ש נאמר כאן כה תברכו ונאמר להלן וישא אהרן את ידיו אל העם ויברכם. ואף דקשיא ליה לר' יונתן אי מאי להלן כה"ג ור"ח ועבודת צבור ומתוך כך יליף ר"י בהיקשא ע"ש מ"מ לא שבקינן דברי הת"ק דלא השגיח בקושיא זו. ועוד דע"כ לא אמרינן דהיקשא דברכה לשירות הוא אסמכתא אלא לדבר חדש. אבל נשיאת כפים דילפינן לה בג"ש רק שקשה קושיית ר' יונתן דלמא דוקא כה"ג בעבודת ר"ח. שוב מהני היקשא למילף שנוהג כל הימים +/מהגדול ממינסק/ ז"א דהא קאמר אינו צריך לג"ש דילפינן מהיקש וההיקש אינו אלא אסמכתא מכלל דגם הג"ש ג"כ אינו אלא אסמכתא דאל"כ לא שייך אינו צריך וכן מ"ש דהג"ש מגלה על ההיקש ג"כ נסתר מלשון אינו צריך אמנם עיקר הקושיא לא ידענא אף דאסמכתא הוא מ"מ אפשר דמעכב בדיעבד כמו בשתה רביעית ועי' מג"א (סי' קכ"ח ס"ק ד') גם ראייתו מהרמב"ם מדכיילינהו כחדא אינה כלום דהא כתב נמי כה תברכו פנים כנגד פנים דאינו מעכב כדאיתא סוטה (ל"ח ב').+ ועכ"פ דבר פשוט אצלי שנשיאת כפים עיכובא הוא והלכה למשה מסיני כמו שכתב הרמב"ם כך למדו מפי השמועה ממשה רבינו כו'. ומעתה כיון שמעכב אף בדיעבד ג"כ איפשטא ספיקא דמעלתו אם מהני נשיאת כפים ע"י סמיכה. והנה גם בזה שגה השבות יעקב שהתיר עמידה ע"י סמיכה. וכל זה לפי טעותו שהיה סבור שאינו אלא מצוה לכתחלה ודימה הדבר הזה לעמידה ע"י סמיכה של העדים ובעלי דינים. ואמנם גם בעמידה דעדים שהתיר רמ"א בח"מ ע"י סמיכה השיג המג"א בסי' קמ"א ס"ק ב'. אלא דאפילו לדעת הרמ"א היינו בעדים דוקא שהעמידה אינה מעכבת בדיעבד. וכמו שכתבו התוספות במסכת זבחים דף ט"ז ע"א ד"ה מה ליושב ע"ש ולכך מקילינן בסמיכה ועיין במג"א שם. אבל בדוכן שמעכב בדיעבד גם סמיכה אסורה. ועוד כיון דלענין עמידה ודאי לאו אסמכתא הוא היקשא דעבודה א"כ הרי בעבודה גם ע"י סמיכה אסור שהרי אמרינן בזבחים דף י"ט ע"ב מאי בינייהו אמר אביי עמידה מן הצד איכא בינייהו. וא"כ לת"ק לא שמה עמידה והיינו ע"י סמיכה. והרי הרמב"ם בפ"ה מביאת מקדש הלכה י"ז פסק כת"ק וא"כ הה"ד לענין ברכת כהנים. וכיון דגם נשיאת כפים היא בעמידה שמעכב אפילו דיעבד ג"כ לא מהני סמיכה ועוד כיון דילפינן מן וישא אהרן את ידיו משמע הוא נושא ידיו וכאן אין הוא נושא הידים רק הסמוכים שבראשו.

פנים מאירות

רבי מאיר איזנשטט (מהר"ם א"ש) נולד בסביבות שנת ה"א ת"ל (1670) בפולין ונפטר באוסטריה בשנת ה"א תק"ד (1744). הוא נודע בעיקר הודות לכהונתו בעיר איזנשטט, אחת משבע הקהילות שע"י העיר וינה שבאוסטריה, בה הקים ישיבה שנהייתה למרכז רוחני מפורסם. בביתו גדל ואצלו למד ר' יהונתן אייבשיץ, בהיותו נער יתום. בתשובותיו רשומות פניות אליו מר' עקיבא איגר, גדול הדור ההוא, ומרבני איטליה ותורכיה הרחוקות. תשובותיו נדפסו בספרו המפורסם, פנים מאירות, המצוטט רבות ע"י הפוסקים.

שו"ת פנים מאירות חלק ב סימן קפו

ראיתי בספר חדש שבות יעקב חלק שני בתשובה ראשונה שהקשה על הרמב"ם שכתב בפ' י"ד מהלכות תפילה דין י"ח כך למדו מפי השמועה ממשה רבינו ע"ה כה תברכו בעמידה כה תברכו בנשיאת כפים כה תברכו בלשון הקודש כו' וכה תברכו בשם המפורש והוא שיהי' במקדש כמו שאמרנו עכ"ל וכתב בשבות יעקב וז"ל הרי דנראה מדבריו דפסק כת"ק דרבי נתן ובפרק ט"ו מהלכות תפילה דין ג' כתב וז"ל וכהן שהחליף דתו בין באונס בין בשוגג אע"פ שעשה תשובה אינו נושא כפיו לעולם שנאמר לא יעלו כהני במות וברכה כעבודה עכ"ל. וכיון דהרמב"ם פסק כר"נ דאיתקש ברכה לעבודה אם כן אין צריך תו ללומד /ללמוד/ דכה תברכו ואיך מזכה שטרי לבי תרי ותמיה גדולה לכאורה דכל נושאי כליו של רמב"ם לא הרגישו עליו בזו וכל אחרונים סתמו דבריהם עכ"ל ונפלאתי עליו כי לא ידעתי מאי קאמר ואיך נכנס בלבבו לריח קושיא וצריכין אנו להעתיק הסוגיא בסוטה דף ל"ח ע"א ת"ר כה תברכו בלשון הקודש אתה אומר בלשון הקודש או אינו אלא בכל לשון נאמר כאן כה תברכו ונאמר להלן אלה יעמדו לברך את העם מה להלן בלשון הקודש אף כאן בלשון הקודש ר' יהודה אומר אינו צריך הרי הוא אומר כה עד שיאמרו בלשון הזה תניא אידך כה תברכו בעמידה אתה אומר בעמידה או אינו אפילו בישיבה נאמר כאן כה תברכו ונאמר להלן אלה יעמדו לברך מה להלן בעמידה אף כאן בעמידה ר' נתן אומר אינו צריך הרי הוא אומר לשרתו ולברך בשמו מה משרת בעמידה אף מברך בעמידה ומשרת גופי' מנ"ל דכתיב לעמוד ולשרת תניא אידך כה תברכו בנשיאת כפים כו' עד קשיא ליה לרבי יונתן אי מה להלן כהן גדול וראש חודש ועבודת ציבור אף כאן כה"ג ור"ח ועבודת ציבור ר' נתן אומר אינו צריך הרי הוא אומר הוא ובניו כל הימים מקיש בניו לו מה הוא בנ"כ אף בניו בנ"כ וכתיב כל הימי' ואיתקש ברכה לשירות ופירש"י אע"ג דבהאי קרא לאו ברכה כתיבא אלא שירות כו' איתקש ברכה לשירות מקרא אחרינא כדאמרינן לעיל לשרתו ולברך בשמו עכ"ל.

ותניא אידך כה תברכו בשם המפורש אתה אומר בשם המפורש או אינו אלא בכינוי ת"ל ושמו את שמי ונפלאתי עליו איך עלה בדעתו שהרמב"ם יליף כל הנך לימודים עמידה ונשיאת כפים ולשון הקודש ופנים כנגד פנים וקול רם ובשם המפורש ממשמעות דכה תברכו דמשמעות דכה תברכו אינו משמע אלא לשון הקודש וכל זה לר' יהודה ולת"ק אף בלשון הקודש יליף מג"ש ובודאי הרמב"ם לא פליג על כל הנך לימודי דמייתי הש"ס וע"כ צריכין אנו לומר הא דכתב הרמב"ם כך למדו מפי השמועה ממשה רבינו כו' ר"ל מדאמר משה במצוה זו כה תברכו ש"מ שאמר להם בעל פה איך יתנהגו במצוה זו מה שלא נזכר בפרשה דהיינו עמידה ובנשיאת כפים וכל הנך דחשיב ע"כ אחד יש לנו לימוד מקום אחר למר כדאית לי' ולמר כדאית לי' וא"כ אין כאן הכרע דפסק כת"ק דהא אליבא דת"ק ע"כ צריכין אנו לומר דעמידה אינו למד ממשמעות דכה תברכו רק בג"ש מואלה יעמדו לברך אלא שנרמז בכה תברכו בענין זה שאמר להם משה בעל פה ולפי זה נוכל לומר דפסק כרבי נתן דיליף מהיקשא דלשרת ולברך בשמו ונרמז גם כן בכה תברכו שאמר להם בעל פה הך היקשא וכמו כן נשיאת כפים ושאר דברים דכולן ילפינן מקראי ויותר מסתבר לומר דפסק כר"נ דהא ע"כ בנשיאת כפים אין לנו לימוד גמור דאיכא למיפרך וכדפריך הש"ס אי מה להלן בכה"ג ור"ח ועבודת ציבור ע"כ דאיצטרך לן ללמוד מהיקשא דר"נ דאיתקיש ברכה לשירות ואליבא דת"ק דר"נ אינו מוכרח דאית לי' היקשא אלא ר"ל אף דלמד מג"ש לענין עמידה מ"מ לענין נשיאת כפים אית לי' היקשא עכ"פ אין כאן סתירה בדברי הרמב"ם לומר שהוא מזכי שטרי לבי תרי. ואחר כתבי זאת מצאתי בהדי' שכתב הלחם משנה וז"ל אין ברכת כהנים נאמרת כך למדו מפי השמועה אע"ג דברייתא מפיק לכל הני דרשות מקראי אחרינא אסמכינהו רבינו ז"ל אקרא דכה תברכו משום דכל הני הוי ציווי לכהנים איך יעשו בענין הברכה ודייק שפיר אקרא דכה תברכו אבל וודאי שהם מקראי אחרינא נפקא ולהכי כתב רבינו ז"ל מפי השמועה עכ"ל הרי להדיא כדברי שבודאי מקראי אחרינא נפקא א"כ אין הכרע שפסק כת"ק דר"נ וכבר כתבתי דיותר מסתברא דפסק כר"נ וגם נפלאתי שכתב דהרמב"ם ס"ל דהאי היקשא אסמכתא בעלמא הוא ולהכי בפ' י"ד מהלכות תפילה שכתב הדין לישא כפיו במקדש בשם המפורש ושם משום כבוד ה' רוצה לאסור בדעבד ישיבה אפי' מי שאינו יכול לעמוד מחמת אונס מש"ה אסמכוהו אכה תברכו וכה עיכובא הוא כמ"ש התוס' בסוטה שם ד"ה ור"י אומר אבל בגבולין אין לאסור בעמידה מהאי היקשא ובסוף התשובה מסיים אבל לבטלו מנשיאת כפים לגמרי חלילה דהוא חומרא דאתי לידי קולא לבטלו מנשיאת כפים דעובר בשלשה עשה לכן נראה לי פשוט דנושא כפיו בסמיכה או מיושב אם אי אפשר בענין אחר עכ"ל ונפלאתי עליו בתרי תמי' איך כ' שהרמב"ם בפי"ד מהלכות תפילה שכתב הדין לישא כפיו במקדש בשם המפורש ושם משום כבוד ה' רוצה לאסור אפילו בדעבד בישיבה וא"כ עמידה דחשיב הרמב"ם ג"כ מיירי במקדש וא"כ כל הני דחשיב הרמב"ם שם במקדש מיירי וזה אי אפשר לומר דהא תחילת דברי הרמב"ם אין ברכת כהנים נאמרה בכל מקום אלא בלשון הקודש שנאמר כה תברכו כך למדו מפי השמועה ממשה רבינו כה תברכו בעמידה כה תברכו בנשיאת כפים כה תברכו בלשון הקודש וע"כ אכל מקום דנקט ברישא קאי כל הני דיני דחשיב הרמב"ם ולכך נקט באחרונה כה תברכו בשם המפורש והוא שיהי' במקדש דעל דין זה לבד התנה והוא שיהיה במקדש כדילפינן בגמרא אבל אינך דיני' דחשיב מקודם מסתמא בכל מקום נהגו ולדידי' צריכין אנו לחלק הא דנקט תחילה כה תברכו בעמיד' לעיכוב במקדש ולא בשאר מקומות וכה תברכו בלשון הקודש ע"כ בכל המקומות לעיכובא דזה לא ילפינן מהיקשא וזה דוחק לחלק ולעשות פירוד בין הדביקים בין ראש דבריו לסוף דבריו ואמצע דבריו.

ועוד תמה אני דהא בסוף דבריו כתב אבל לבטל מנשיאת כפים לגמרי חלילה דהוא חומרא דאתי לידי קולא לבטלו מנ"כ שהוא כעובר בשלש עשה ולפ"ז כיון דהאי היקשא לשרתו ולברך אסמכתא בעלמא איך מלא לבו של הרמב"ם לאסור במקדש אף בדעבד ישיבה משום כבוד ה' וכי זה כבוד ה' לבטל מצותיו בדבר שאנוס ואינו יכול לעמוד ומן התורה חל עליו המצוה זו איך יש לבטלו ואין זה כבוד ה' אלא מבזה מצותיו אלא נשתקע הדבר ולא נאמר דאף דאמרינן בתענית דהך היקשא אסמכתא היינו לענין פסולי כהונ' מצד עצמותם אבל מה שהכהן צריך לעשות בשעת עבודה היקש גמיר הוא שצריך לעשות גם בברכת כהנים כגון עמידה ונשיאת כפים דעיקר לימודן מהך היקשא ובזה ניחא דברי התוס' שכתבו ונראה לר"י כהן שבירך ברכת כהנים בישיבה לא עשה ולא כלום הואיל ואיתקש ברכה לשירות וגבי שירות אמרינן בפ"ב דזבחים דיושב מחלל עבודה עכ"ל ובודאי לא נעלם מדברי ר"י הש"ס ערוך דתעני' אלא ע"כ כדאמרן דדווקא לענין פסולי כהנים מצד עצמותם בזה אמרינן כגון בעל מום ושתוי יין אמרינן דהוי מדרבנן ואינו אלא אסמכתא אבל מה שצריך הכהן לעשות בשעת עבודה איתקש שפיר ברכה לשירות והוי לימוד גמור בין לענין עמידה ובין לענין נ"כ וא"כ כיון שבדברי התוס' מפורש דמעכב בדעבד והוי כאלו לא נצטווה כלל במצוה זו כשיושב ואדרבא יש לחוש שעובר בעשה למ"ד בזר הנושא כפיו עובר בעשה ומג"א כתב שכן עיקר לדינא ויושב פסול מטעם דהוי כמו זר וא"כ למה לן ליכנס באיסור ובפרט שלא נמצא בדברי הרמב"ם בשום משמעות שחלק על ר"י א"כ שב ואל תעשה עדיף ועוד אודיע שהשיג על מג"א וז"ל גם המג"א שם בס"ק נ"ד הבין דדווקא לקולא מקשינן ברכה לשירות דמותר בחרצן ולא דק דהרי להדיא מבואר בהרמב"ם פ' ט"ו דאף להחמיר מקשינן ברכה לשירות כו' ואדמקשי לי' מדברי הרמב"ם למה לא הקשו לו מדברי הש"ע דכתב בסי' י"ד אין מברכין אלא בעמידה ובנשיאת כפים וע"כ מהך היקשא ילפינן נ"כ וע"כ לחומרא נמי מקשינן אלא ע"כ דהמג"א לא בא אלא לישב קושיות הב"ח שהקשה מערל שמתו אחיו מחמת מילה וע"ז תירץ כמו שתירץ בגמ' דלקולא מקשינן ולא לחומרא במה שהכהן פסול מצד עצמות' ובזה מיושב ג"כ קושית הטו"ז וערל פסול מצד עצמותו אבל מה שכהן צריך לעשות בשעת עבודה שפיר מקשינן ברכה לשירות שצריך לעשות בברכה כמו בשירות ובפירוש כתב במג"א אחר זה מיד וז"ל גם הרבה פסולים שנמנו בפ"ב דזבחים שכשרים לנשיאת כפים דלא הוקש לעבודה אלא לענין עמידה כדאיתא בסוטה ובתענית ומיושב מה שהרמב"ם רצה לפסול מומר משום דקנסינהו ושיכור דיליף מהקישא ע"כ לקולא יליף כי היכי בעבודה אם נתן לתוכה מים פטור ה"נ כן דאי מנזיר ה"א אפילו כל שהוא ומזוג אסור קמ"ל דילפינן מעבודה ובזה יעלו דבריו כהוגן בגמרא דוק ותשכח עכ"ל מג"א ובודאי צריכין אנו לומר כדברי הרמב"ם דאל"כ דהא בש"ס ילפינן שיכור מסמיכ' דנזיר ואיך יליף הוא מהיקשא אלא ע"כ לקולא יליף ומעולם לא עלה על דעת המג"א לחלוק על דברי הרמב"ם ואדרבא משוה מדותיו לישב דברי הרמב"ם וק"ל.

בית מרדכי

הרב ד"ר מרדכי פוגלמן נולד בשנת תרנ"ט (1898) בעיר פרמישלאן שבגליציה למשפחה ממוצא "הבית חדש", חסיד הוסיאטין, חתנו של הרב צבי יהודה לאו מלבוב (למברג), דודו, המהרש"ם שבדרון מברזן. נסמך לרבנות ע"י ר' מאיר אריק מבוטשטש בעל שו"ת "אמרי יושר" ועוד רבנים מגדולי דורו, והיה מקורב לגיסו ר' משה חיים לאו רבה של פייטרקוב ולבן דודו ר' מאיר שפירא ראש ישיבת חכמי לובלין. רכש גם השכלה כללית רחבה. משנת תרפ"ח (1928) שימש כרבה של קטוביץ שבפולניה, ועם פרוץ מלחמת העולם השניה הצליח להימלט והגיע ארצה. בשנת ת"ש (1940) מונה לרבה של קרית מוצקין. הרב פוגלמן עסק רבות בצרכי ציבור ובענייני חינוך, וכן פירסם מאות מאמרים בבמות שונות. ספרו "בית מרדכי" כולל שאלות ותשובות ומחקרים הלכתיים שכתב מאז עלייתו ארצה, הספר יצא לאור בהוצאת מוסד הרב קוק בשנת תשל"א (1971), נפטר בתשמ"ד (1984).

שו"ת בית מרדכי חלק ב סימן ג

אין הכהנים רשאים לעלות לדוכן בסנדליהן

נשאלתי מאת ר' שלמה פייגנבלט, נ"י, למה נוהגים הכהנים העולים לדוכן לנשיאת כפים ללבוש סנדלים של בד לרגליהם או עומדים בגרביהם, הרי נשיאת כפים בזמן הזה הוא זכר לעבודת הכהנים במקדש בזמן שהיה קיים, ובמקדש אסור היה לכהנים ללבוש לרגליהם בשעת העבודה לא נעלים וסנדלים ולא שום דבר אחר שיש בו משום חציצה בין רגליהם לרצפה, אלא היו חייבים לעמוד יחפים על הרצפה בשעת העבודה, כמו שמקשה הגמרא בזבחים לה, א: והא דם הוי חציצה? ומפרש רש"י שם ד"ה והא קא הויא חציצה: "בין רגליהם לרצפה ותנן עומד על גבי כלים כו' פסול".

וזה מה שהשבתי לו: נשיאת כפים בזמן הזה אינה זכר למקדש. הכהנים קיימו אותה במקדש בזמן שהיה קיים ומקיימים אותה בזמן הזה משום מצות עשה שבתורה בלבד: "דבר אל אהרן ואל בניו לאמר כה תברכו את בני ישראל אמור להם" (במדבר ו, כג). נשיאת כפים לא היתה אחת העבודות המיוחדות של הכהנים, כארבע העבודות שלהם בשעת הקרבת הקרבנות בבית המקדש. ולכן לא היתה צריכה ליעשות כשהכהנים עומדים יחפים על הרצפה. הכהנים נשאו כפיהם במקדש מיד אחרי שהשלימו את עבודת הקרבת תמיד של שחר. שנינו בתמיד פ"ה, מ"א: "אמר להם הממונה ברכו ברכה אחת והן ברכו, קראו עשרת הדברים, שמע והיה אם שמוע ויאמר, ברכו את העם שלש ברכות אמת ויציב ועבודה וברכת כהנים", ופירש הרע"ב: "קריאת הפסוקים (של ברכת כהנים) בלבד לא נשיאת כפים, שלא היו הכהנים נושאין את כפיהן אלא לאחר הקרבת התמיד וקטורת כדאמרינן באידך פירקא", ועל נשיאת כפים של הכהנים במקדש שנינו שם פ"ז, מ"ב: "באו ועמדו על מעלות האולם,,, וברכו את העם ברכה אחת (והן שלשה פסוקים של ברכת כהנים יברכך, יאר, ישא וקרי להו ברכה אחת, לפי שלא היו עונין אחריהן אמן בין פסוק לפסוק. הרע"ב)". וברמב"ם הלכות נשיאת כפים פי"ד, ה"ט: "כיצד ברכת כהנים במקדש, הכהנים עולין לדוכן אחר ששילמו הכהנים עבודת תמיד של שחר ומגביהין ידיהם למעלה על גבי ראשיהן". הואיל ונשיאת כפים היתה סמוכה לעבודת תמיד של שחר שבה היו הכהנים עומדים יחפים על הרצפה, לכן המשיכו בנשיאת כפים כשהם עדיין יחפים. כנראה שבבתי הכנסת שבזמן שבית המקדש היה קיים היו הכהנים נושאים את כפיהם בסנדליהם שעל רגליהם. ורק אחרי חורבן הבית השני התקין רבן יוחנן בן זכאי שאין הכהנים רשאין לעלות (בבית הכנסת) בסנדליהן לדוכן (ראש השנה לא, ב, וסוטה מ, א).

לתקנתו זו של רבן יוחנן בן זכאי נמסרו שני טעמים בסוטה שם: "אמר ר' יצחק לעולם תהא אימת צבור עליך,,, רבנן אמרי מהכא דאין הכהנים רשאין לעלות בסנדליהן לדוכן, וזוהי אחת מתשע תקנות שהתקין רבן יוחנן בן זכאי. מאי טעמא לאו משום כבוד הצבור (ופירש"י ד"ה לאו משום אימתא דציבורא: "מפני שמסתלקין בגדיו העשויין למדתו בהגבהת ידיו ונראין סנדליו לצבור, והן אין ראויין לראות מפני טיט שעליהן") אמר רב אשי, לא, התם שמא נפסקה לו רצועה בסנדלו והדר אזיל למיקטריה ואמרי בן גרושה או בן חלוצה הוא".

על שני טעמים אלה שנאמרו בבית מדרשם של האמוראים לתקנתו של רבן יוחנן בן זכאי יש לשאול: למה לא חששו לפני תקנתו של רבן יוחנן בן זכאי משום כבוד הצבור ולשמא נפסקה לו רצועה בסנדלו?

נתקבל טעמו של רב אשי ולכן פוסק מרן מהר"י קארו בש"ע או"ח סי' קכח, ס"ה: "לא יעלו הכהנים לדוכן במנעלים, אבל בבתי שוקיים שרי", מפני שבבתי שוקיים אין רצועות ולכן אין לחשוש שמא תיפסק רצועה. כלומר מותר בבתי שוקיים, אבל עיקר תקנת רבן יוחנן בן זכאי היתה שהכהנים יעלו לדוכן יחפים. כמו בעת עבודתם במקדש.

ואמנם רוב הפוסקים, עמודי ההוראה, אינם מביאים את ההיתר של בתי שוקיים.

הרמב"ם הלכות תפלה פי"ד, ה"ה: "ומתקנות עזרא (צ"ל: ריב"ז) שלא יעלו הכהנים לדוכן בסנדליהן אלא עומדין יחפין". הטור או"ח שם: "וכן מצותו יחלוץ מנעליו שזו היא מתקנת רבן יוחנן בן זכאי שלא יעלו לדוכן במנעליהם". מחזור ויטרי ע' 100: "ושנו רבותינו אין כהנים רשאין לעלות בסנדליהן לדוכן, וזו היא אחת מתשע תקנות שתיקן רבן יוחנן בן זכאי". המאירי לסוטה לט, א: "ויתבאר למטה שתקנת רבן יוחנן בן זכאי שאין הכהנים עולים לדוכן בסנדליהם שמא תיפסק לו רצועה והולך לקשרה ויחשדוהו בחלל". ארחות חיים, הלכות נשיאת כפים, אות ז: "ומתקנת רבן יוחנן בן זכאי שלא יעלו הכהנים לדוכן במנעליהם אלא הם עומדים יחפין". הרוקח (דפוס ירושלים תש"ך) סימן שכג, הלכות ברכת כהנים: "ואין עולין בסנדליהן לדוכן". וע' בית יוסף שם ד"ה והרמב"ם כתב.

הבאנו את דבריהם של כמה מן עמודי הפוסקים הראשונים וכולם אינם מזכירים את ההיתר של בתי שוקיים לכהנים בשעת נשיאת כפים. ואמנם בש"ע שם ס"ל פוסק: "והוא הדין למי שיש לו מומים ברגליו במקום שעולין לדוכן בלא בתי שוקיים,,, לא ישא את כפיו". מכאן אנו למדים שיש מקומות בהם הכהנים עולים לדוכן ללא בתי שוקיים, כלומר יחפים.

ורק בהגהות מימוניות להלכות תפלה שם, אות ד' מעיר: "בפרק בתרא דראש השנה אמרינן שהיא מתקנות ריוב"ז ובפרק אלו נאמרים מפרש טעמא משום כבוד צבור, ורב אשי מפרש טעמא שמא תפסוק לו רצועה בסנדלו ואזיל למקטריה ויאמרו בן גרושה או בן חלוצה הוא, וכתב ראבי"ה דלרב אשי שרי בבתי שוקיים". דבריו מובאים בבית יוסף לטור שם ובש"ע שם ס"ה.

ואלה הם דבריו של הבית יוסף שם ד"ה וכן מצאתי: "והרמב"ם כתב בפי"ד מהלכות תפלה שלא יעלו הכהנין לדוכן בסנדליהם אלא עומדים יחפים, ומשמע מדבריו שלא יהיו בתי שוקיים ולא שום דבר על הרגלים אלא יחפים לגמרי, אלא שהר' מנוח פירש דלא כתב הרמב"ם יחפים אלא למעט מנעל, אבל בבתי שוקיים יכולים לעמוד". דבריו של הר' מנוח דחוקים הם מאוד. אילו היה מתכוון הרמב"ם למעט מנעל בלבד ולהתיר בתי שוקיים, היה כותב: שלא יעלו הכהנים לדוכן בסנדליהם, ולא היה מסיים את דבריו ב"אלא עומדים יחפים"; אבל מכיון שהוא כותב בהדגשה: "אלא עומדים יחפים" ברור הדבר שפוסק שאסור לכהן ללבוש על רגליו בשעת נשיאת כפים שום דבר, לא מנעלים וסנדלים ולא בתי שוקיים. ואינם מסתברין דבריו של הר' מנוח "אבל בבתי שוקיים יכולים לעמוד", כלומר אם הכהנים עומדים בשעת נשיאת כפים בבתי שוקיים, זה נקרא יחפים. אתמהה!

אמנם נשיאת כפים לא היתה אחת העבודות המיוחדות של עבודת הכהנים בבית המקדש בזמן שהיה קיים, וגם במדינה היו הכהנים נושאים את כפיהם בבתי הכנסת בזמן שבית המקדש היה קיים. אולם נשיאת כפים דומה מכמה בחינות לעבודת הכהנים שבמקדש ולכן היא מזכירה בזמן הזה את עבודת הכהנים במקדש.

א. "מי ששתה רביעית יין בבת אחת אינו נושא את כפיו עד שיסיר את יינו מעליו לפי שהוקשה ברכה לעבודה" (רמב"ם הלכות נשיאת כפים פט"ו, ה"ד. וע' תענית כו, ב). ב. "כהן שלא נטל את ידיו לא ישא את כפיו, אלא נוטל את ידיו עד הפרק כדרך שמקדשין לעבודה ואחר כך מברך שנאמר שאו ידיכם קודש וברכו את ה'" (רמב"ם שם. וע' סוטה לט, א). ג. "החלל אינו נושא כפיו לפי שאינו בכיהונו" (רמב"ם שם). ד. "תניא אידך כה תברכו בעמידה,,, ר' נתן אומר אינו צריך, הרי הוא אומר לשרתו ולברך בשמו, מה משרת בעמידה, אף מברך בעמידה" (סוטה לח, א). ה. מנחות קט, א, במשנה: "הכהנים ששימשו בבית חוניו לא ישמשו במקדש בירושלים, ואין צריך לומר לדבר אחר, שנאמר אך לא יעלו כהני הבמות אל מזבח ה' בירושלים" ושם בגמרא: "איתמר שגג בזריקה, רב נחמן אמר קרבנו ריח נחוח, רב ששת אמר אין קרבנו ריח ניחוח וכו'". רמב"ם הלכות ביאת המקדש פ"ט, הי"ג: "כל כהן שעבד עבודה זרה בין במזיד, בין בשוגג, אף על פי שחזר בתשובה גמורה הרי זה לא ישמש במקדש לעולם שנאמר וכו'" וברמב"ם הלכות נשיאת כפים פט"ו, ה"ג: "כהן שעבד עבודה זרה בין באונס, בין בשגגה, אף על פי שעשה תשובה אינו נושא את כפיו לעולם, שנאמר אך לא יעלו כהני הבמות וכו', וברכה כעבודה היא שנאמר לשרתו ולברך בשמו". ו, ירושלמי ברכות פ"ד, ה"א ותענית פ"ד ה"א: "בשלשה פרקים הכהנים נושאין את כפיהן ארבעה פעמים ביום,,, ש"מ תלת, ש"מ שמתענין במעמדות ושמתפללין ארבע ואין נשיאת כפים בלילה,,, מפני שאיתקש נשיאת כפים לשירות, דכתיב לשרתו ולברך בשמו, מה שירות ביום, אף נשיאת כפים ביום" (ע' הגהות מימוניות להלכות תפלה פ"ג, אות ה').

רבן יוחנן בן זכאי היה מגדולי מנהיגי האומה זמן רב לפני חורבן הבית השני ויש סוברים שהיה כהן. ע' רש"י שבת לד, א, ד"ה תורמסי תרומה ותוספתא פרה פ"ג ואהלות פט"ז וספרי לחוקת, ששאלו אותו תלמידיו באיזו כלים פרה נעשית, אמר להם בבגדי זהב, אמרו לו והלא לימדתנו רבינו בבגדי לבן, אמר להם אם מה שראו עיני ושעשו ידי שכחתי וכו'. וזוהי גם דעתו של הרמב"ם בהקדמתו למשנה סדר זרעים. ולכן אחרי חורבן הבית המה לבו למקדש שנחרב ואתו חירותו ושרידי עצמאותו של עם ישראל בארץ ישראל והתקין תקנות זכר למקדש. ע' ראש השנה פ"ד, מ"ג וסוכה פ"ג, מי"ב שמשחרב המקדש התקין רבן יוחנן בן זכאי שיהא לולב ניטל במדינה שבעה, זכר למקדש. כפי שהוכחנו למעלה עמדו הכהנים בזמן שהמקדש היה קיים יחפים בשעת נשיאת כפים במקדש, מפני שהיתה צמודה לעבודת תמיד של שחר. לכן אנו רשאים לשער כי הטעם של תקנת רבן יוחנן בן זכאי אחרי חורבן הבית השני שאסור לכהנים לעלות לדוכן בבית הכנסת וסנדליהם ברגליהן הוא משום זכר למקדש.